
Национални савет словачке националне мањине у Србији
Národnostná rada slovenskej národnostnej menšiny v Srbsku
National Council of the Slovak National Minority in Serbia

Číslo: 01-02/2026-06

Dátum: 09.02. 2026

Výročná správa o činnosti Výboru pre informovanie NRSNM za rok 2025

         Výbor pre informovanie Národnostnej rady slovenskej národnostnej menšiny v roku 2025 na začiatku roka vypracoval plán a program práce podujatí a aktivít zameraných na podporu našich médií a novinárskej činnosti, na základe ktorého pôsobil. Pracoval v nasledovnom zložení: Anamária Tamašiová (predsedníčka), Drahoslava Čiefová (podpredsedníčka) a ďalší členovia VPI: Ľuboslava  Tomečeková, Jaroslav Stevanov, Vladimír Kuchárik, Miluška Jovovićová, Michal Hataľa, Daniel Vrabčeniak, Jaroslav Peťkovský, Igor Ďurčík a Pavel Petrík. 

         Členovia Výboru pre informovanie aj v roku za nami, podobne ako aj v minulých rokoch, pravidelne vyjadrovali svoju mienku o mediálnych projektoch zaslaných na súbehy na lokálnej, pokrajinskej a republikovej úrovni a podporili realizáciu projektov, významných pre tunajšiu slovenskú komunitu. V 2025 roku si mienku o projektoch požiadali obce Báčsky Petrovec, Sombor, Kovačica, Mesto Nový Sad, Mesto Pančevo, Pokrajinský sekretariát pre kultúru, verejné informovanie a styky s náb.spoloč., RTV Vojvodina, Ministerstvo pre ľudské a menšinové práva a spoločen.dialóg a Ministerstvo informovania a telekomunikácií.

         Úrad pre Slovákov žijúcich v zahraničí schválil jeden zo siedmich predložených projektov, s ktorými VPI konkuroval na sklonku 2024 roka. Schválený projekt: 

1.
0487/RS/2025 -Mediálne epicentrum (5000 eur)

          Súbehy v oblasti informovania

          S cieľom zlepšiť kvalitu verejného informovania Výbor pre informovanie Národnostnej rady slovenskej národnostnej menšiny sa aj v roku 2025 snažil podporiť výrobu televíznych, rozhlasových, printových, hraných a iných obsahov, ako aj webovú produkciu. Zverejnil tieto výzvy na podávanie žiadostí o poskytnutie dotácie na rok 2025 v oblasti informovania:

-KONKURZ NA PODÁVANIE ŽIADOSTÍ V OBLASTI INFORMOVANIA – PRODUKCIA A  WEB PRODUKCIA

-KONKURZ NA PODÁVANIE ŽIADOSTÍ V OBLASTI INFORMOVANIA –  PRODUKCIA

Hlavným cieľom poskytovania dotácií ako súčastí verejného záujmu Slovákov žijúcich v Srbsku bola podpora produkcie s cieľom zveľadenia kvality v oblasti verejného informovania.

Možnosť uchádzať sa o tieto prostriedky mali  súkromné produkcie, mimovládne organizácie, združenia a asociácie. O prostriedky sa nemohli uchádzať médiá financované štátnym a pokrajinským rozpočtom.

Základnou podmienkou súbehu bol verejný záujem tunajších Slovákov, kvalita a inovácia v oblasti produkcie. Distribúcia materiálov musela byť zaručená zmluvou medzi tvorcom a médiami, resp. vydavateľom.

Prioritu pri hodnotení projektov mali inovatívne návrhy, ktoré oblasť produkcie programov v slovenskej reči pozdvihnú na vyššiu úroveň, a to predovšetkým svojou žurnalistickou kvalitou, jazykovou a technologickou vyspelosťou.

Žiadosti a účelovosť prostriedkov hodnotila komisia VPI NRSNM.

Súbeh bol otvorený do 15. augusta 2025.

Žiadosti – účelovosť prostriedkov hodnotila trojčlenná komisia Výboru pre informovanie NRSNM: Drahoslava Čiefová -predsedníčka komisie a členovia Vladimír Kuchárik a Michal Hataľa, ktorá zasadala elektronicky v období od 4. 09. 2025 do 5. 09. 2025.

Komisia prerokovala 15 žiadostí a navrhla rozdelenie prostriedkov určených plánom a programom Výboru pre informovanie NRSNM na rok 2025 vo výške 220 000,00 dinárov.

   Žiadateľ                          Názov projektu                   Schválená suma

1)
-Zdenka Kožíková           S vami a pre vás                        - 70.000,00

2)
- Ján Žolnaj            Produkcia záb.-edu. knihy                   -70.000,00

3)
-SKUS h. J. Čmelíka            Rádio Klasy                              -50.000,00

4)
-SKUS Detvan-Vojlovica    Rekonštrukcia Web stránky  -30.000,00

-KONKURZ NA PODÁVANIE ŽIADOSTÍ V OBLASTI INFORMOVANIA – TECHNICKÁ PODPORA 2025

Výbor pre informovanie Národnostnej rady slovenskej národnostnej menšiny (NRSNM) 23. júla 2025 vyhlásil výzvu na podávanie žiadostí o poskytnutie grantu v oblasti informovania na rok 2025, konkrétne na technickú podporu slovenských médií.

Cieľom tejto grantovej výzvy je zlepšenie kvality verejného informovania a technická podpora slovenských médií pôsobiacich v Srbsku v zmysle verejného záujmu Slovákov žijúcich v tejto krajine.

Grant je zameraný na projekty, ktoré prispievajú k: informovaniu o práci Národnostnej rady slovenskej národnostnej menšiny, najmä o činnosti jej štyroch výborov (Výboru pre vzdelávanie, Výboru pre kultúru, Výboru pre informovanie, Výboru pre úradné používanie jazyka a písma), zvyšovaniu profesionálnej a technickej úrovne mediálnej produkcie v slovenskom jazyku, posilňovaniu prítomnosti slovenských médií na moderných platformách a v nových formátoch.

Výbor pre informovanie Národnostnej rady slovenskej národnostnej menšiny na základe schváleného plánu a programu Výboru pre informovanie na rok 2025 a hodnotenia Komisie na poskytnutie grantu v oblasti informovania na rok 2025, konkrétne na technickú podporu slovenských médií v Srbsku na rok 2025, odvolávajúc sa  na článok 113 odstavec 2 bod 1 Zákona o národnostných menšín národnostných rád ( "Úradný vestník RS “, č. 72/2009, 20/2014 - rozhodnutie US, 55/2014 a 47/2018), vyniesol:

ROZHODNUTIE o udelení grantu na technickú podporu slovenských médií v Srbsku na rok 2025. 

Finančné prostriedky sú rozdelené takto: 

Názov žiadateľa      
                     Názov projektu
                 schválená suma
                     

-Média stredisko Kovačica
Význam a úloha NRSNM a jej výborov
410 000 din                       

-SRO Televízia Petrovec
 Zad. časti tech.vyb. pre vys.prog. naživo       93 500 din                   

                                                                                            SPOLU: 
503 500 din

 Počas uplynulého roka sa zúčastnili aj nasledovných podujatí:

          11. Bieloblatská klobasiáda

         Tradičné podujatie Bieloblatská klobasiáda, ktorá sa uskutočnila v dňoch 1. a 2. februára 2025 po 11.-ty krát, prilákalo do tohto multinacionálneho prostredia, v ktorom sa rozpráva po srbský, slovenský, maďarský, rumunský a bulharský, niekoľko tisícok návštevníkov, nie len z Vojvodiny a celého Srbska, ale aj zo zahraničia.

        Milovníci gastronomických špecialít prišli na svoje, keď organizátori podujatia (Miestne spoločenstvo Biele Blato, Turistická organizácia mesta Zreňanin, Turistické združenie Biele Blato a Mesto Zreňanin) ponúkli súťaže v zakáľaní ošípaných, v príprave klobás a iných zakáľačkových špecialít. https://youtu.be/KCfVXDlrEbE?si=6057aCmmbqlQn9ea

Okrem toho, na jarmoku sa návštevníkom ponúkali aj rôzne domáce výrobky a ručné práce. Hostia podujatia mali možnosť ochutnať čerstvé bravčové špeciality – pečené klobásy, horúce škvarky, slaninu a to všetko v sprievode kyslej kapusty, pálenky a vína, domácich koláčikov a iných dobrôt. Nevyostali ani bohaté kultúrne obsahy, ktoré spestrili podujatie a zlepšili náladu návštevníkov a účastníkov podujatia.

         Po zverejnení výsledkov posudzovacej komisie, organizátori, v mene ktorých sa zúčastnila aj Dušanka Petráková, predsedníčka Národnostnej rady slovenskej národnostnej menšiny, udelili ceny a odmeny najúspešnejším účastníkom 11. podujatia Bieloblatská klobasiáda.

          Porada na tému vzdelávania v materinskej reči
         Dňa 15. apríla 2025 sa v Predškolskej ustanovizni Kolibrík uskutočnila porada pre rodičov detí budúcich prvákov ohľadom zápisu do slovenských tried v kovačickej ZŠ.

         Na úvod sa prítomným prihovorila predsedníčka Národnostnej rady slovenskej národnostnej menšiny Dušanka Petráková, ktorá hovorila o podpore národnostnej rady v súvislosti s danou problematikou a pri tejto príležitosti odovzdala riaditeľke PU Kolibrík Anne Bakošovej balík kníh a rôzne logické hry pre predškolákov. Na tému o všeobecnom význame a vyučovaní predmetov v materinskom jazyku na školách hovorili profesorka slovenčiny v kovačickej základnej škole Anna Hrková a koordinátorka Výboru pre vzdelávanie NRSNM Svetlana Zolňanová. 

        Zámerom porady, ktorú moderovala Anička Chalupová, koordinátorka VPI NRSNM, bolo zdôrazniť význam, kvalitu a prednosti vzdelávania v materinskej reči.Akcia sa konala z iniciatívy MOMS Kovačica a v spoločnej organizácii s NRSNM.

         Stretnutie novinárov v rámci Slovenských národných slávností 2025
         V rámci Slovenských národných slávností v Báčskom Petrovci sa dňa 9. augusta v priestoroch NVU Hlas ľudu uskutočnilo tradičné Stretnutie slovenských novinárov, ktoré aj tohto roku potvrdilo svoj význam ako priestoru odborného dialógu a výmeny skúseností.

          Ústredným bodom programu bola odborná prednáška na tému AI & médiá, ktorú predniesla profesorka informatických technológií Darina Poliaková z Padiny. Vo svojom vystúpení priblížila dynamický rozvoj umelej inteligencie, ktorý sa intenzívne formuje od začiatku 21. storočia, a zamerala sa na jej súčasné i budúce uplatnenie v mediálnom prostredí. Prednáška priniesla komplexný pohľad na prínosy umelej inteligencie pre žurnalistiku, zároveň však otvorila aj otázky súvisiace s jej rizikami, etickými výzvami a limitmi.

Slávnostný charakter stretnutia podčiarkla účasť významných hostí. K prítomným sa prihovorila predsedníčka Národnostnej rady slovenskej národnostnej menšiny Dušanka Petráková, riaditeľka NVU Hlas ľudu Milana Arňášová-Radićová a veľvyslanec Slovenskej republiky v Srbsku Michal Pavúk, ktorí vo svojich príhovoroch vyzdvihli význam slovenských médií, profesionálnej žurnalistiky a otvorenosti voči novým technologickým výzvam.

           Stretnutie spoločne zorganizovali Národnostná rada slovenskej národnostnej menšiny a NVU Hlas ľudu. Podujatie odborne moderovala a viedla Olinka Glóziková-Jonášová, ktorá stretnutiu dodala plynulý a dôstojný rámec.

Aradáč ožil folklórom a oberačkou
         Dňa 30. augusta sa Aradáč znovu rozozvučal piesňou, hudbou a veselím. Už po štrnástykrát sa tu konal festival V aradáčskom šírom poli, ktorý pripravilo MOMS Aradáč, a zároveň aj tradičná hroznová oberačka v organizácii Spolku vinohradníkov Aradáč. Obe podujatia spojila spoločná myšlienka – uchovať bohatstvo tradícií a odovzdať ich mladším generáciám.

         Nádvorie Slovenského domu sa od rána plnilo krojovanými účastníkmi, medzi ktorými nechýbali deti a mládež. Spolu s hudobníkmi a spevom vyrazili na traktoroch s vlečkami do vinohradov, kde sa niesla atmosféra radosti a družnosti. Po návrate na dvor ožila jedna z najstarších vinárskych obyčají – múľanie hrozna. Do veľkého dreveného suda vysypali strapce hrozna a dievčatá ich bosými nohami s úsmevom šliapali, sprevádzané potleskom divákov.

Od ZŠ Bratstvo až po Slovenský dom sa potom tiahol farebný sprievod krojovaných, ktorý prilákal obdivovateľov na uliciach. Slávnostné popoludnie vyvrcholilo Galakoncertom, na ktorom sa predstavili domáci aradáčski ochotníci i hostia z Hložian, Vojlovice, Padiny, Kovačice, Báčskeho Petrovca, Starej Pazovy a Nového Sadu. Festival zároveň otvoril priestor aj pre predstavenie srbských zvykov, ktoré s veľkou energiou a pôvabom predviedli folkloristi zo Zreňanina.

Celý deň dopĺňali sprievodné podujatia – výstava ručných prác miestneho spolku žien, predajné gastronomické stánky s vôňami domácej kuchyne a napokon ľudová veselica, pri ktorej hrali a do tanca pozývali bratia Zvarovci.

         Aradáč tak opäť potvrdil, že vďaka obetavosti organizátorov a nadšeniu účastníkov dokáže uchovať svoje tradície a zároveň ich darovať ďalším generáciám v podobe radosti, spevu a spoločného zážitku.

Bajša – Multikultúrne tradície Slovákov v Báčke
          Multikultúrne tradície Slovákov v Báčke je názov novej publikácie, ktorá bola slávnostne prezentovaná 1. októbra v Bajši. Prezentáciu zorganizovali Miestny odbor Matice slovenskej v Bajši a Slovenské kultúrne centrum.

          Zostavovateľom monografie je kolektív autorov z Ústavu manažmentu kultúry a turizmu, kulturológie a etnológie Univerzity Konštantína Filozofa v Nitre v zložení:

prof. PhDr. Boris Michalík, PhD. (riaditeľ ÚMKTKE), prof. PhDr. Jaroslav Čukan, CSc., doc. Mgr. Silvia Letavajová, PhD., doc. PhDr. Marián Žabenský, PhD., PhDr. Michal Kurpaš, PhD., PhDr. Roman Zima, PhD. a PhDr. Kristína Lomenová, PhD.

Autorský tím sa systematicky venuje výskumu kultúry Slovákov žijúcich v zahraničí. Od roku 2005 pripravil viaceré monografie o slovenských komunitách, medzi ktorými sú napríklad Erdevík, Pivnica, Silbaš, Boľovce, Vojlovica a ďalšie.

Posudzovateľmi publikácie boli doc. PhDr. Michal Babiak, CSc., a prof. PaedDr. Miroslav Kmeť, PhD.

         Vydanie publikácie podporil Úrad pre Slovákov žijúcich v zahraničí, Univerzita Konštantína Filozofa v Nitre a Hudobný ústav Slovenskej akadémie vied v Bratislave. Vydavateľom monografie je Slovenský kultúrny klub v Srbsku.

51. Rozhlasová súťaž mladých recitátorov – výsledky
          Národnostná rada slovenskej národnostnej menšiny pravidelne podporuje z projektov Úradu pre Slovákov žijúcich v zahraničí Rozhlasovú súťaž mladých recitátorov.

          V sobotu, 15.11. v priestoroch Rádio-televízie v Novom Sade prebiehal 51. ročník Rozhlasovej súťaže mladých recitátorov, v organizácii Redakcie programu v slovenskej reči Rádia Nový Sad. Súťaž v mene Národnostnej rady slovenskej národnostnej menšiny otvorila Tatiana Vujačićová, podpredsedníčka NRSNM.

Tohto roku sa do súťaže zapojilo 54 recitátorov a vyskúšali sa v piatich kategóriách.

Prednesy súťažiacich hodnotila odborná porota a o odmeny pre najúspešnejších recitátorov sa postarali Výbor pre vzdelávanie NRSNM a Matica slovenská v Srbsku.

          Súťaž zorganizovala Redakcia programu v slovenskej reči RNS. Podujatie podporil Úrad pre Slovákov žijúcich v zahraničí, odmeny zabezpečili Výbor pre vzdelávanie NRSNM a Matica slovenská v Srbsku.

Päť desaťročí Druhého programu RT Vojvodiny
          Rozhlas a televízia Vojvodiny si 18. novembra 2025 pripomenuli 50. výročie vysielania Druhého televízneho programu, ktorý od roku 1975 združuje redakcie v slovenskom, rusínskom a rumunskom jazyku. Tieto redakcie tvoria dôležitý pilier viacjazyčnej identity RTV a zohrávajú kľúčovú úlohu v informovaní, kultúrnom rozvoji a ochrane jazykov národnostných spoločenstiev.

          Generálny riaditeľ RTV Goran Karadžić uviedol, že tri redakcie už päť desaťročí poskytujú profesionálny program a minulý rok vytvorili spolu viac ako 160-tisíc minút vysielania. Podľa prieskumov RTV pravidelne sleduje väčšina príslušníkov slovenskej, rusínskej a rumunskej komunity.

Andrea Juhas, poverená riadením TV2, zdôraznila, že RTV zostáva otvoreným priestorom pre všetky komunity a že menšinové médiá sú nevyhnutnými nositeľmi kultúrnej identity.

Súčasťou osláv jubilejného výročia bol aj panel venovaný práci troch redakcií, doplnený archívnymi a súčasnými audiovizuálnymi materiálmi, ktoré pripomenuli ich historický význam a prínos. Podujatia sa zúčastnila aj Dušanka Petráková, predsedníčka Národnostnej rady slovenskej národnostnej menšiny, ktorá svojou prítomnosťou podporila význam tohto jubilejného míľnika.

          Päťdesiate výročie je nielen pripomenutím bohatej minulosti, ale aj potvrdením záväzku RTV pokračovať v poskytovaní kvalitného, objektívneho a viacjazyčného programu pre všetky národnostné spoločenstvá vo Vojvodine.

Zaznamenaný Medzinárodný deň ľudských práv

         Pri príležitosti Medzinárodného dňa ľudských práv sa včera (11. novembra) v Národnom múzeu Srbska konala slávnostná akadémia, ktorú zorganizovalo Ministerstvo pre ľudské a menšinové práva a spoločenský dialóg. Podujatie otvoril predseda vlády Republiky Srbsko, prof. Dr. Ďuro Macut, ktorý zdôraznil, že stabilná a demokratická spoločnosť je možná iba pri rešpektovaní každého jednotlivca a dôslednej ochrane jeho práv.

           V rámci programu vystúpili stála koordinátorka OSN v Srbsku Matilda Morth, vedúci misie OBSE Marcel Peško a vedúci misie Rady Európy Janoš Babić. Premierovaný bol aj krátky video materiál o činnosti ministerstva pod heslom „Ľudské práva – základ slobody, spravodlivosti a mieru“.

Po kultúrno-umeleckom programe minister Demo Beriša odovzdal ďakovné listiny organizáciám a jednotlivcom, ktorí sa výrazne zaslúžili o podporu a ochranu ľudských práv.

         Podujatia sa zúčastnili predstavitelia vlády, Národného zhromaždenia, cirkevných kruhov, diplomatického zboru, inštitúcií, organizácií i početní hostia.

         Slávnostne odovzdali plakety Naj Slovákovi, Naj Slovenke a Naj kolektívu 2025

          V priestoroch NVU Hlas ľudu sa dnes konalo slávnostné odovzdanie plakiet Naj Slovák, Naj Slovenka, Naj kolektív za rok 2025.

            Novinovo-vydavateľská ustanovizeň Hlas ľudu udeľuje túto cenu už po tretíkrát. Prítomným sa na začiatku podujatia prihovorili riaditeľka NVU Hlas ľudu Milana Arňašová Radićová a predsedníčka Obce Báčsky Petrovec Viera Krstovská.

Osobitne privítali zástupcu predsedu Obce Odžaci Srđana Simića, predstaviteľku Pokrajinského sekretariátu pre kultúru, verejné informovanie a vzťahy s náboženskými spoločenstvami Nevenu Baštovanovićovú, predsedníčku Výboru pre informovanie NRSNM Annamáriu Tamašiovú, koordinátorku Výboru pre kultúru NRSNM Svetlušu Hlaváčovú, koordinátorku Výboru pre informovanie NRSNM Aničku Chalupovú, predsedníčku Správnej rady NVU Hlas ľudu Danielu Lazorovú a predsedníčku Dozornej rady NVU Hlas ľudu Ankicu Benkovú.

Plakety boli udelené v piatich kategóriách.

Za spoločenské angažovanie plaketu získalo medzinárodné podujatie Klobásafest. V kategórii podnikateľstvo plaketu získal Miroslav Čeman Čepsi z Kulpína. Za humanitárnu činnosť bol ocenený Oltárny krúžok žien Tabita zo Starej Pazovy. Galéria Babka z Kovačice si odniesla ocenenie za kultúru a v kategórii šport a zábava sa Naj Slovákom stal Vladimír Krnáč z Báčskeho Petrovca.

          Ocenenia odovzdali riaditeľka NVU Hlas ľudu Milana Arňašová Radićová a predsedníčka správnej rady NVU Hlas ľudu Daniela Lazorová.

          Podpora časopisov a ročeniek
          VPI NRSNM už trvalo a systematický podporuje vydávanie Národného kalendára, Pazovského kalendára, Kovačického kalendára a finančnú podporu poskytuje aj knižným vydaniam.

Výbor pre informovanie Národnostnej rady slovenskej národnostnej menšiny (NRSNM) v roku 2025 pôsobil v súlade so schváleným plánom práce a prioritami NRSNM. Vo svojej činnosti sa zameriaval najmä na podporu slovenských médií, rozvoj verejného informovania a ochranu jazykovej a kultúrnej identity príslušníkov slovenskej národnostnej menšiny v Republike Srbsku.

Výbor realizoval svoje aktivity prostredníctvom vyhlasovania výziev, organizovania odborných podujatí a spolupráce s médiami a ďalšími relevantnými inštitúciami. Týmito aktivitami prispel k zvyšovaniu kvality a dostupnosti informácií v slovenskom jazyku, ako aj k posilňovaniu postavenia slovenských médií v prostredí národnostných menšín.

                                                           Predsedníčka Výboru pre informovanie

                                                                           Annamária Tamašiová
__________________________________________________________________________

